མཚོ་སྔོན་གྱི་ཤར་ལྷོའི་རྒྱུད་དུ་གནས་པའི་མགོ་ལོག་ཁང་སར་ཡུལ་དུ་འཚོ་བ་རོལ་ཏེ་ལོ་ངོ་ཉེར་ལྔར་ཉེ་ན་ཡང་།ཁད་ཉེ་བའི་རྔ་བ་རྫོང་ལ་མཁོ་དངོས་རྩག་རྩིག་ཉོ་རུའམ་ཆེད་དུ་བཟའ་བཏུང་དང་རྩེད་འཇོར་རོལ་ཏུ་གྲངས་ཀྱིས་མི་ཟིན་པ་ཞིག་སོང་བ་ལས།རྔ་བ་ཁུལ་གྱི་ཁོངས་ན་བཞུགས་པའི་ཁྲོ་སྐྱབས་ཐུགས་རྗེ་ཆེན་པོར་མ་མཇལ་ད་རེག་ཏུ་ལུས།ཕལ་ཆེར་ང་དང་ང་ལྟ་བུ་གཞུང་ལས་ཁང་ངམ་ཁྱིམ་ཕུག་ཏུ་འཕྱི་བ་སྒོང་སྒོང་ལྟར་སྡོད་རྒྱུར་ལོབས་པའི་སྒྱིད་ལུག་ཅན་རེ་འགའ་ལས་ས་འདིའི་མི་མང་པོ་ཞིག་ཐུགས་རྗེ་ཆེན་པོ་ལ་ལན་གཅིག་མིན་པར་མཇལ་སྐོར་དུ་སོང་བ་རྒྱུན་དུ་རྣ་ཐོས་སུ་འབྱུང་བཞིན་ཡོད།ལྷག་ཏུ་རྐང་ཐང་ལ་དཔག་ཚད་དུ་མས་ཆོད་པའི་གནས་ཆེན་དེར་མཇལ་ཕྱག་ཏུ་སོང་བ་ཐོས་ཚེ།ཡིད་ལ་ངོ་མཚར་དང་དད་དུངས་ཟབ་མོ་ཞིག་ངང་གིས་འཕེལ་བར་བྱས་པའི་མོད་ལ།རང་ཉིད་ཐག་མི་རིང་བའི་ས་ན་ཡོད་བཞིན་དུ་ད་དུང་ཞལ་མཇལ་མ་ཐུབ་པ་ལ་ཕངས་སེམས་ཆེན་པོ་ཞིག་སྐྱེས།དེ་བས་ཆུང་མས་མོ་དང་མོའི་གྲོགས་མོ་དང་གྲོགས་མོའི་མ་རྒན་བཅས་ཐུགས་ཆེན་ལ་མཇལ་དུ་འགྲོ་རྒྱུ་བྱས་ཡོད།ཁྱོད་འགྲོའམ་ཞེས་དྲིས་པ་ན།ངས་ཀྱང་འགྲོ་འདོད་ཡོད་ཚུལ་མོ་ལ་བཤད།ཏག་ཏག་ཆུང་མས་དེ་ལྟར་འདྲི་སྐབས།རྒྱ་ཡི་ཟླ་མཆོད་དུས་ཆེན་ལ་ཡང་བསླེབ་ལ་ཉེ་བས།ངས་གཏན་འཁེལ་གྱི་ངལ་གསོའི་གནང་བ་འདི་བེད་སྤྱད་དེ་ཕྱི་རུ་མཇལ་སྐོར་དུ་འགྲོ་རྒྱུ་སེམས་ཐག་བཅད་པ་ཡིན།